KOMISSION KERTOMUS EUROOPAN PARLAMENTILLE JA

NEUVOSTOLLE

puutavaraa ja puutuotteita markkinoille saattavien toimijoiden velvollisuuksien vahvistamisesta 20. lokakuuta 2010 annetun Euroopan parlamentin ja neuvoston asetuksen (EU) N:o 995/2010 (EU:n puutavara-asetus) mukaisesti komissiolle siirretyn toimivallan käyttämisestä

1. Johdanto

Asetuksen (EU) No 995/2010, jäljempänä 'EU:n puutavara-asetus', mukaan laittomasti korjatun puutavaran tai sellaisesta puutavarasta valmistettujen puutuotteiden saattaminen sisämarkkinoille olisi kiellettävä. Asetus on osa metsälainsäädännön noudattamista, metsähallintoa ja puukauppaa koskevaa toimintaohjelmaa (FLEGT), joka on unionin poliittinen väline laittomien hakkuiden ja niistä saatavan puutavaran kaupan estämiseksi. Asetuksella edistetään myös metsäkadosta ja metsien heikkenemisestä aiheutuvien päästöjen vähentämistä sekä metsien ympäristönsuojelullista merkitystä, metsien kestävää hoitoa ja metsien hiilivarastojen lisäämistä kehitysmaissa Varsovassa sovittujen REDD+-hankkeita koskevien puitteiden perusteella.

EU:n puutavara-asetuksessa otetaan käyttöön kolme velvollisuutta. Ensinnäkin siinä kielletään laittomasti korjatun puun tai sellaisesta valmistettujen tuotteiden saattaminen markkinoille EU:ssa. Toiseksi siinä vaaditaan, että EU:n alueella kauppaa käyvien markkinatoimijoiden, jotka saattavat puutuotteita ensimmäistä kertaa EU:n markkinoille, on noudatettava asianmukaista huolellisuutta sen varmistamiseksi, että heidän tuotteidensa sisältämä puu on korjattu laillisesti. Kolmanneksi kaikkien toimitusketjuun osallistuvien markkinatoimijoiden on pidettävä kirjaa toimittajistaan ja asiakkaistaan markkinoille saatettujen puutuotteiden jäljitettävyyden helpottamiseksi. Asetus kattaa lukuisia eri puutuotteita, jotka on lueteltu sen liitteessä käyttäen EU:n yhdistetyn nimikkeistön koodeja. Siinä säädetään, että valvontaorganisaatioiden on oltava komission hyväksymiä, ja komission tehtävänä on avustaa toimijoita näiden täyttäessä velvoitteitaan.

EU:n puutavara-asetus hyväksyttiin joulukuussa 2010 ja sitä alettiin soveltaa 3. maaliskuuta 2013. Tänä aikana komissio antoi kaksi muuta kuin lainsäätämisjärjestyksessä hyväksyttävää säädöstä. Ensimmäinen niistä on asianmukaisen huolellisuuden järjestelmää ja valvontaorganisaatioille tehtävien tarkastusten tiheyttä ja luonnetta koskevista yksityiskohtaisista säännöistä 6. heinäkuuta 2012 annettu komission täytäntöönpanoasetus (EU) N:o 607/2012, joka hyväksyttiin EU:n puutavara-asetuksen 18 artiklan 2 kohdan ja menettelystä komissiolle siirrettyä täytäntöönpanovaltaa käytettäessä tehdyn päätöksen 1999/468/EY 5 ja 7 artiklan mukaisesti. Jälkimmäinen on asetuksessa (EU) N:o 995/2010 tarkoitetuista valvontaorganisaatioiden hyväksymistä tai niiden hyväksynnän peruuttamista koskevista menettelysäännöistä 23. helmikuuta 2012 annettu komission delegoitu asetus (EU) N:o 363/2012 . EU:n puutavara-asetuksessa (15 artiklan 1 kohta) edellytetään, että komissio laatii siirrettyä säädösvaltaa koskevan kertomuksen; sen vuoksi tässä kertomuksessa käsitellään erityisesti delegoitua asetusta (EU) N:o 363/2012.

2. Oikeusperusta

Kuten edellä mainitaan, tämä kertomus vaaditaan EU:n puutavara-asetuksen 15 artiklan 1 kohdan perusteella. Kyseisen säännöksen mukaan komissiolle siirretään seitsemän vuoden ajaksi 2. joulukuuta 2010 lukien valta antaa delegoituja säädöksiä, ja komission tulee laatia siirrettyä säädösvaltaa koskeva kertomus viimeistään kolme kuukautta ennen asetuksen soveltamispäivästä alkaneen kolmen vuoden kauden päättymistä eli joulukuussa 2015, koska asetuksen soveltaminen alkoi 3. maaliskuuta 2013.

3. Siirretyn säädösvallan käyttäminen

EU:n puutavara-asetuksen mukaan komissio voi antaa delegoituja säädöksiä täydentävistä asiaankuuluvista riskinarviointiperusteista, joita voidaan tarvita tässä asetuksessa säädettyjen perusteiden lisäksi (6 artiklan 3 kohta), menettelyistä valvontaorganisaatioiden hyväksymiseksi tai niiden hyväksynnän peruuttamiseksi ja, jos saadut kokemukset sitä edellyttävät, niiden muuttamiseksi (8 artiklan 7 kohta) sekä luettelosta, joka koskee puutavaraa ja puutuotteita, joihin EU:n puutavara-asetusta sovelletaan (14 artikla).

Komissio on antanut yhden delegoidun säädöksen, komission delegoitu asetus (EU) N:o 363/2012, annettu 23. helmikuuta 2012, valvontaorganisaatioiden hyväksymistä tai niiden hyväksynnän peruuttamista koskevista menettelysäännöistä. Tämän toimivallan käyttö on vastaus tarpeeseen täydentää vaatimuksia ja menettelysääntöjä valvontaorganisaatioiden hyväksymiseksi tai niiden hyväksynnän peruuttamiseksi.

3.1 Delegoitu säädös asetuksen (EU) N:o 995/2010 täydentämiseksi

EU:n puutavara-asetuksen 8 artiklan 1 kohdan mukaan valvontaorganisaatiolla on oikeus pitää yllä ja arvioida asianmukaisen huolellisuuden järjestelmää; myöntää toimijoille oikeus käyttää sitä; sekä tarkistaa, että kyseiset toimijat käyttävät asianmukaisen huolellisuuden järjestelmää oikein ja toteuttaa tarvittaessa asianmukaisia toimia tapauksissa, joissa toimija ei käytä järjestelmää oikein. EU:n puutavara-asetuksen 8 artiklan 2 kohdassa vahvistetaan myös vaatimukset, jotka hakijan on täytettävä voidakseen hakea hyväksytyn valvontaorganisaation asemaa. Kyseisen säännöksen mukaan komissio hyväksyy asianomaista jäsenvaltiota kuultuaan säädetyt vaatimukset täyttävän hakijan valvontaorganisaatioksi.